CELEX: 32011D1015(01)
Language: lv
Date: 2011-10-14 00:00:00
Title: Komisijas Lēmums ( 2011. gada 14. oktobris ) par ogļrūpniecības valstu ekspertu grupas (OVE) izveidi

15.10.2011   
            
            
               LV
            
            
               Eiropas Savienības Oficiālais Vēstnesis
            
            
               C 304/3
            
         KOMISIJAS LĒMUMS
   (2011. gada 14. oktobris)
   par ogļrūpniecības valstu ekspertu grupas (OVE) izveidi
   2011/C 304/03
   EIROPAS KOMISIJA,
   ņemot vērā Līgumu par Eiropas Savienības darbību (LESD),
   tā kā:
   
               (1)
            
            
               Līguma par Eiropas Savienības darbību (LESD) 194. pantā noteikts, ka Savienības enerģētikas politika, dalībvalstīm savstarpēji solidarizējoties, tiecas nodrošināt enerģijas tirgus darbību un energoapgādes drošību Savienībā.
            
         
               (2)
            
            
               Komisijas 2010. gada 10. novembra paziņojumā “Enerģētika 2020. Konkurētspējīgas, ilgtspējīgas un drošas enerģētikas stratēģija” (1) ir norādīts, ka dalībvalstīm joprojām vajadzēs pakāpeniski pārtraukt videi kaitīgas subsīdijas, taču vienlaikus ir atzīta iespēja arī turpmāk attīstīt ES iekšienē pieejamo fosilās degvielas resursu, lai ES uzņēmējiem un iedzīvotājiem būtu pieejama droša, uzticama un ilgtspējīga enerģija par pieņemamu cenu.
            
         
               (3)
            
            
               Padomes Lēmumā 2010/787/ES ir paredzēts, ka līdz 2018. gada 31. decembrim pakāpeniski pārtrauc piešķirt subsīdijas ogļu ražošanai nekonkurētspējīgās ogļraktuvēs.
            
         
               (4)
            
            
               Ņemot vērā ogļu īpatsvaru ES energoapgādes jomā, Komisijai būtu lietderīgi izveidot ekspertu grupu, kura palīdzētu Komisijai pārraudzīt ogļu tirgu un dotu iespēju dalībvalstīm un ES pastāvīgi apmainīties ar informāciju.
            
         
               (5)
            
            
               Pamatojoties uz 8. pantu Padomes 2003. gada 27. februāra Regulā (EK) Nr. 405/2003 par ārpuskopienas valstu izcelsmes akmeņogļu ievedumu Kopienas pārraudzību (2), laikposmā no 2003. līdz 2010. gadam ogļrūpniecības ekspertu grupa – ogļrūpniecības valstu eksperti (OVE) – tikās regulāri.
            
         
               (6)
            
            
               Regula (EK) Nr. 405/2003 bija spēkā līdz 2010. gada 31. decembrim, un tā nav aizstāta ar citu tiesību aktu.
            
         
               (7)
            
            
               Lai turpinātu OVE ciešo sadarbību, kas iedibināta nolūkā sasniegt Regulas (EK) Nr. 405/2003 mērķus, ogļrūpniecības nozarē ir jāizveido jauna ekspertu grupa ar tādu pašu nosaukumu.
            
         
               (8)
            
            
               OVE arī turpmāk būtu jāsekmē sadarbība un apspriedes starp dalībvalstu iestādēm, kas ir atbildīgas par enerģētikas politikas jautājumiem saistībā ar ogļrūpniecību, un Komisiju, aplūkojot visus ogļrūpniecības vērtību ķēdes posmus, bet nedublējot darbu, ko veic citas Komisijas izveidotās īpašās konsultatīvās grupas.
            
         
               (9)
            
            
               Saistībā ar plašāku dialogu, ko ieinteresētās puses risina enerģētikas jomā, OVE būtu vairāk jāsekmē labas prakses apmaiņa ogļu ražošanas un izmantošanas nozarē, nedublējot darbu, ko veic jau izveidotās ekspertu un citas grupas, tostarp tās, kuras izveidotas ar tiesību aktiem, bet pilnībā ievērojot LESD 101.–109. pantā paredzētos noteikumus par konkurenci un valsts atbalstu, kā arī Padomes Lēmumu 2010/787/ES.
            
         
               (10)
            
            
               OVE sastāvā vajadzētu būt dalībvalstu iestādēm, kas ir atbildīgas par enerģētikas politikas jautājumiem saistībā ar ogļrūpniecību. Šīs iestādes ieceļ savus pārstāvjus.
            
         
               (11)
            
            
               OVE sanāksmēs var ad hoc piedalīties eksperti, kuri nav OVE locekļi, tostarp dalībvalstu attiecīgo tehnisko un regulatīvo iestāžu pārstāvji, jo īpaši tāpēc, lai nodrošinātu labas prakses apmaiņu un vajadzības gadījumā iesaistītu minētās iestādes.
            
         
               (12)
            
            
               Ir jāparedz noteikumi par to, kā OVE locekļi un viņu pārstāvji drīkst izpaust informāciju.
            
         
               (13)
            
            
               OVE grupas locekļu personas dati jāapstrādā saskaņā ar Eiropas Parlamenta un Padomes 2000. gada 18. decembra Regulu (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (3),
            
         IR NOLĒMUSI ŠĀDI.
   1. pants
   Priekšmets
   Ar šo izveido ogļrūpniecības valstu ekspertu grupu, turpmāk – “OVE”.
   2. pants
   Uzdevums
   OVE uzdevums ir šāds:
   
               a)
            
            
               palīdzēt Komisijai pārraudzīt ogļu tirgu attīstību;
            
         
               b)
            
            
               izveidot sadarbību un nodrošināt regulāras apspriedes starp dalībvalstu iestādēm, kas ir atbildīgas par enerģētikas politikas jautājumiem saistībā ar ogļrūpniecību, un Komisiju, aplūkojot ogļrūpniecības vērtību ķēdes posmus, tostarp raktuvju slēgšanu;
            
         
               c)
            
            
               nodrošināt pieredzes un labas prakses apmaiņu ogļu ražošanas un izmantošanas nozarē.
            
         3. pants
   Apspriešanās
   Komisija var apspriesties ar OVE par visiem jautājumiem, kas saistīti ar visiem ogļrūpniecības vērtību ķēdes posmiem.
   4. pants
   Locekļi un to iecelšana
   1.   OVE sastāvā ir dalībvalstu iestādes, kas ir atbildīgas par enerģētikas politikas jautājumiem saistībā ar ogļrūpniecību.
   2.   Dalībvalstu iestādes ieceļ savus pārstāvjus.
   3.   Dalībvalstu iestāžu nosaukumus publicē Komisijas ekspertu grupu un citu līdzīgu struktūru reģistrā (turpmāk – “Reģistrs”).
   5. pants
   Darbība
   1.   OVE darbu vada Komisijas pārstāvis.
   2.   Vienojoties ar Komisijas dienestiem, OVE var izveidot apakšgrupas īpašu jautājumu – jo īpaši jautājuma par labas prakses apmaiņu – izskatīšanai atbilstoši OVE izstrādātajam darba uzdevumam. Šādas apakšgrupas izformē, tiklīdz to uzdevums ir izpildīts.
   3.   Komisijas pārstāvis var ad hoc lūgt piedalīties grupas vai apakšgrupas darbā ekspertus, kuri nav OVE locekļi, bet kuri ir kompetenti kādā konkrētā darba kārtības jautājumā. Turklāt Komisijas pārstāvis var piešķirt novērotāja statusu personām, organizācijām, kā noteikts 8. panta 3. punktā horizontālajos noteikumos par ekspertu grupām, un kandidātvalstīm.
   4.   Uz ekspertu grupu locekļiem un to pārstāvjiem, kā arī pieaicinātajiem ekspertiem un novērotājiem attiecas dienesta noslēpuma neizpaušanas saistības, kas paredzētas Līgumos un to īstenošanas noteikumos, kā arī Komisijas drošības noteikumos, kas attiecas uz ES klasificētās informācijas aizsardzību un ietverti Komisijas Reglamenta pielikumā (4). Ja šīs saistības netiek ievērotas, Komisija var veikt visus nepieciešamos pasākumus.
   5.   Ekspertu grupu un apakšgrupu sanāksmes notiek Komisijas telpās. Sekretariāta pakalpojumus nodrošina Komisija. OVE un tās apakšgrupu sanāksmēs var piedalīties citi ieinteresēti Komisijas ierēdņi.
   6.   OVE var pieņemt reglamentu, pamatojoties uz ekspertu grupu standarta reglamentu.
   7.   Komisija publicē attiecīgo informāciju par OVE darbībām, iekļaujot to reģistrā vai izmantojot saiti no reģistra uz īpaši šim nolūkam paredzētu tīmekļa vietni.
   6. pants
   Sanāksmju izdevumi
   1.   OVE vai tās apakšgrupu darbā iesaistītas personas nesaņem atlīdzību par sniegtajiem pakalpojumiem.
   2.   Ar grupas darbu saistītos ceļa izdevumus un uzturēšanās izdevumus OVE vai tās apakšgrupu darbā iesaistītajām personām Komisija atlīdzina saskaņā ar Komisijā spēkā esošajiem noteikumiem.
   3.   Šos izdevumus atlīdzina no pieejamajām apropriācijām, kuras piešķir saskaņā ar ikgadējo resursu sadalījuma procedūru.
   
      Briselē, 2011. gada 14. oktobrī
      
         
            Komisijas vārdā –
         
            Komisijas loceklis
         
         Günther OETTINGER
      
   
   
      (1)  COM(2010) 639 galīgā redakcija.
   
      (2)  OV L 62, 6.3.2003., 1. lpp.
   
      (3)  OV L 8, 12.1.2001., 1. lpp.
   
      (4)  OV L 308, 8.12.2000., 26. lpp., kas grozīts ar Komisijas 2001. gada 29. novembra lēmumu, ar ko groza tās iekšējo reglamentu (OV L 317, 3.12.2001., 1. lpp.).